હવે આ અનામત બેઠકો મરાઠા સમાજને ‘ઓબીસી’માં સમાવેશ કરી આપવી કે સ્વતંત્ર અનામત આપવી એવો પ્રશ્ન છે અને તેને ઉકેલવામાં અને સર્વમાન્ય ઉકેલ લાવવામાં સરકારની પરીક્ષા થવાની છે. આ પહેલાં સપ્ટેમ્બર, 2014માં વિધાનસભા ચૂંટણી વખતે નારાયણ રાણે સમિતિની ભલામણોનો આધાર લઈને જૂન, 2014માં મરાઠા સમાજને સરકારી નોકરીઓ અને શૈક્ષણિક સંસ્થાઓમાં 16 ટકા અને મુસ્લિમ સમાજને પાંચ ટકા અનામત આપવાનો નિર્ણય પૃથ્વીરાજ ચવાણની મોરચા સરકારે લીધો હતો. જોકે, તે પણ રાજકારણ હતું, પણ ફડણવીસ સરકાર સત્તારૂઢ થયા પછી બે મહિનામાં જ મુંબઈ હાઈ કોર્ટે તે નિર્ણય વિરુદ્ધ સ્ટે આપ્યો હતો. ત્યારથી અનામતની માગણી માટે મરાઠા સમાજે આંદોલનનો માર્ગ પકડયો છે.